送王侍御赴江西兼寄李袁州
作者：韓翃
朝代：唐

paragraphs: 中朝理章服，南國隨旌旆。
臘酒湘城隅，春衣楚江外。
垂簾白角簟，下筯鱸魚鱠。
雄筆佐名公，虛舟應時輩。
按俗承流幾路清，平明山靄春江雲。
湓城詩贈魚司馬，汝水人逢王右軍。
綠蘋白芷遙相引，孤興幽尋知不近。
井上銅人行見無，湖中石燕飛應盡。
禮門前直事仙郎，腰垂青綬領咸陽。
花間五馬迎君日，雨霽煙開玉女岡。